ད་ལྟ་ནི་མགོ་འདོགས་པའི་དུས་མིན།ནུབ་བྱང་མི་རིགས་སློབ་ཆེན་གྱི་གཞོན་སྐྱེས་སློབ་མ་དག་གིས་སྤེལ་བའི་ཤར་དུང་རི།དུས་དེབ་ཀྱི་གླེང་བརྗོད་ནང་དུ་ཤར་དུང་རི་འདི་གསོན་ན་འོད་སྟོང་ལྡན་པར་གསོན་དགོས་ཤིང་།འཆི་ན་བརྗིད་ལྡན་པར་འཆི་དགོས།ཞེས་འཁོད་པ་ལྟར་བོད་གངས་ཅན་གྱི་རྒྱལ་ཁབ་འདི་ཡང་གསོན་ན་འོད་སྟོང་ལྡན་པར་གསོན་དགོས་ལ།འཆི་ན་བརྗིད་ལྡན་པར་འཆི་དགོས་པ་ལས་མགོ་བོ་མི་འོག་ཏུ་སྒུར་ནས་སྡུག་ཤི་རྒྱག་མི་འོས།གནའ་མི་བོད་ཀྱི་གཏམ་དཔེརཿཝ་རྔ་མ་ཤར་ལེ་འབྲོ་བ་ལས།སྟག་འཛུམ་དྲུག་ཉི་ལེ་ཤི་ན་དགའ་།ཞེས་དང་།རྒྱ་གར་གྱི་དཔའ་བོའི་ངར་གཏམ་ཞིག་ལཿམགོ་འབྲེག་ཏུ་འཇུག་ཐུབ་པ་ལས།མགོ་སྒུར་ཏུ་འཇུག་མི་ཐུབ།ཞེས་པ་བཞིན་ང་ཚོའི་ལ་རྒྱ་དེ་ད་རུང་དེ་འདྲ་བྱས་ནས་འཆོར་ཡེ་ནས་རན་མེད།རང་རེའི་དཔའ་བོའི་སྙིང་སྟོབས་ཀྱི་ལོ་རྒྱུས་དེ་ཚོ་ད་ཆ་གང་དུ་སོང་ངམ།མེས་པོ་གཟི་བརྗིད་ཅན་དེ་ཚོའི་དཔའ་བོའི་གཏམ་རྒྱུད་དེ་དག་ད་ཆ་བརྗེད་སོང་ངམ།